Skóflustunga tekin að nýju íþróttahúsi á Framsvæðinu Dagur B. Eggertsson borgarstjóri og hópur ungra iðkenda í Fram tóku skóflustungu að nýrri íþróttamiðstöð í Úlfarsárdal í dag . Viðstaddir voru auk borgarstjóra og Framaranna ungu forsvarsmenn Fram , þar á meðal Sigurður Ingi Tómasson , formaður Fram , sem hélt stutta tölu um framkvæmdirnar ásamt Degi . Sigurður segir framkvæmdir hefjast strax og sé áætlað að íþróttahúsið verði vígt í maí árið 2022 . Þetta verður fjölnota íþróttahús upp á 7.300 fermetra á þremur hæðum með sameiginlegu hverfistorgi , áhorfendastúku fyrir aðalleikvang í knattspyrnu , minni íþróttasölum , samkomusölum , fyrirlestrarsölum , félags - og þjónustuaðstöðu fyrir starfsfólk , þjálfara og félagsmenn , búningarými ásamt samkomusal og fundaraðstöðu Í íþróttamiðstöðinni verður fullbúin handboltahöll með keppnisvelli og plássi fyrir 1.300 áhorfendur . Vellinum verður hægt að skipta upp í tvo handboltavelli í fullri stærð . Í húsinu verða auk þess lyftingasalur , fjölnota æfingasalur og bardagasalur . Búningsklefarnir verða fimmtán auk sérklefa fyrir hreyfihamlaða iðkendur . Fram er aðildarfélag ÍBR , sem fékk aðild að UMFÍ með innkomu þriggja íþróttabandalaga á sambandsþingi UMFÍ í október . Hér má sjá nokkrar myndir frá skóflustungunni í dag .